Estonian Record Productions

Heliplaadid

Alates 2001. aastast on ERP välja andnud heliplaate oma kaubamärgi all, kuid suurem osa produktsioonidest tehakse välismaistele plaadifirmadele või selliste kaubamärkide jaoks nagu Warner Classics / Finlandia Records, Erdenklang, CCn’C, DA Music, CPO, Antes Edition, Edition 49, InProdicon jt. Kuigi varem oli põhirõhk CD-de väljaandmisel, muutus 2005. aastast taas aktuaalseks vinüülplaatide tootmine. Samuti produtseeritakse digitaalseid muusikasalvestisi nö mittefüüsilisel kujul, üksnes internetist allalaadimiseks. Audiovisuaalsete salvestiste (DVD) osas tehakse esimesi samme.
Olulisematest salvestistest vääriksid nimetamist 11 CD-st koosnev juubelikogumik „Estonia – 100”, duubel-CD-d „100 Years of Estonian Symphony” ja „Nordic Legends”, Eino Tambergi ooper „Cyrano de Bergerac”, DVD-d „Paavo Järvi conducts EUYO at Glasperlenspiel” ja „Wallenberg. An Opera by Erkki-Sven Tüür”, Tallinna Kammerorkestri LP „A Chant of Bamboo”. ERP on teinud muusikasalvestisi mitmetele telesaadetele ja filmidele, seal hulgas näiteks maailmas palju kõmu tekitanud linateosele „Perfume: The Story of a Murderer” („Parfüüm: ühe mõrvari lugu”, 2006).

Muusikafestivalid

ERP korraldab regulaarselt kahte muusikaüritust: Ida muusika festivali „Orient” ja koostöös Tartu linnaga festivali „Klaaspärlimäng” / „Glasperlenspiel”. Kuigi mõlema festivali koduks on Eesti, toimub viimastel aastatel märkimisväärne hulk kontserte ka Lätis, Soomes, Rootsis ja Peterburis.
"Orient" on Baltimaade esimene ja seni ainus festival, mis on pühendunud üksnes Aasia muusikale. Keskendutakse folkloorsele ja sakraalsele muusikale, samuti traditsioonilisele klassikale. Festivali kontsertidel on esinenud Ida muusika väljapaistvaimad esindajad nagu India bambusflöödimängija Hariprasad Chaurasia, sitaristid Ravi ja Anoushka Shankar, Jaapani hiigeltrummide ansambel Kodô, Tuva kurgulauljate ansambel Huun-Huur-Tu, Gyuto ja Gyume Tiibeti Buddha-mungad, Türgi löökpillimängija Burhan Öçal, Armeenia dudukist Jivan Gasparyan, Aserbaidžaani mugaami-laulja Alim Qasimov.
Igasuvine „Klaaspärlimäng” on inspireeritud Hermann Hesse samanimelise romaani ainestikust, mistõttu püütakse muusikat vaadelda ning presenteerida ebatavalisest vaatenurgast, mõnikord seotuna kirjandusliku, religioosse, filosoofilis-esteetilise või mõne muu taustaga. Neid püüdlusi illustreerivad kontsertide pealkirjad: „Nietzsche contra Wagner”, „Mozart & Salieri”, „Heliloojate ajastu lõpp”, „Jungle Book of Baroque”, „Da Vinci kood”, „Carmina Burana Speciale”, „Vabamüürlik muusika”. Klaaspärlimängul on üles astunud Austraalia Kammerorkester, Covent Gardeni kammerorkester, West-Deutsche Rundfunki Sümfooniaorkester, Tokyo Filharmoonia Koor, Gidon Kremer, Vadim Repin, Piotr Anderszewski, Olli Mustonen, Christoph Eschenbach jt, samuti enamik Eesti juhtivaid muusikuid.

Tegevus artistiagentuurina

ERP esindab interpreete täielikult või osaliselt (kas teatud maades või kaasagentuurina) kahes valdkonnas – klassikalises ja etnomuusikas. ERPi nimekirja kuuluvad Grigoryan Guitar Duo, Cristofori Piano Quartet Amsterdam, Ensemble Floridante, kitarrist Rémi Boucher, flöödi-fagoti duo „Martinika”, dirigendid Neeme Järvi, Jüri Alperten, Andres Mustonen, tenor Mati Turi, instrumentalistid Age Juurikas, Imbi Tarum, Ralf Taal, pianist Vardo Rumessen, segakoor „Latvija”, kammerorkester „Kremerata Baltica” eesotsas Gidon Kremeriga, ansambel Hortus Musicus. Lisaks peamiselt Aasia päritoluga etnomuusikud.